***Dėl dokumentų pateikimo***

***Siunčiama CVP IS priemonėmis (UAB „Gilesta“)***

Viešoji įstaiga CPO LT (toliau – perkančioji organizacija) atviro konkurso pirkimo būdu vykdo viešąjį pirkimą „Infekcinių ligų diagnostikos ir gydymo centro pastato statybos darbai“, pirkimo Nr. 702842 (toliau – Pirkimas).

Viešojo Pirkimo komisija (toliau – komisija), įvertinusi tiekėjų pasiūlymus, nustatė, kad Jūsų pateiktas pasiūlymas gali būti pripažintas laimėtoju.

Vadovaujantis Pirkimo dokumentų specialiųjų sąlygų 3.3 punktu, „*dokumentų, patvirtinančių pašalinimo pagrindų nebuvimą (jei taikoma), kvalifikacijos reikalavimų ir, jei taikoma, kokybės vadybos sistemos ir (arba) aplinkos apsaugos vadybos sistemų standartų, nurodytų specialiųjų pirkimo sąlygų 3 ir 4 prieduose, atitikimą perkančioji organizacija reikalaus pateikti tik iš to tiekėjo, kurio pasiūlymas pagal pasiūlymų vertinimo rezultatus galės būti pripažintas laimėjusiu*“.

Komisija aptarė, kad Jūs su pasiūlymu pateikėte dokumentus, patvirtinančius pašalinimo pagrindų nebuvimą, atitiktį kvalifikacijos reikalavimams ir aplinkos apsaugos vadybos sistemų standartams ir nutarė, kad gali atlikti šių dokumentų vertinimą.

Atlikus su pasiūlymu pateiktų dokumentų vertinimą, nustatyta:

1. Jūs atitinkate Pirkimo specialiųjų reikalavimų 3 priedo „Tiekėjų pašalinimo pagrindai“ reikalavimus, t.y. neturite pašalinimo pagrindų.

2. Jūs neatitinkate keliamų Pirkimo dokumentų specialiųjų sąlygų 4 priedo „Kvalifikaciniai reikalavimai tiekėjams“ 2 punkto reikalavimų, t.y. turėti bent vieną kvalifikuotą statinio statybos vadovą, turintį teisę eiti ypatingojo statinio statybos vadovo pareigas. Komisijai patikrinus viešai prieinamą informaciją Statybos sektoriaus vystymo agentūros registre (ssva.lt), nustatyta, kad Jūsų siūlomo specialisto kvalifikacijos atestatas sustabdytas sprendimu Nr. 17 (2024-02-06) vadovaujantis Statybos įstatymo 12 straipsnio 14 dalies 2 punktu dėl nepateiktų kvalifikacijos tobulinimo dokumentų.

3. Jūs iš dalies atitinkate Pirkimo dokumentų specialiųjų sąlygų 4 priede „Kvalifikacijos reikalavimai tiekėjams“ „Vadybos sistemų standartų reikalavimai“ 1 punkte nustatytus reikalavimus. Kartu su pasiūlymu pateiktame Verslo vadybos sertifikate ISO 14001:2015 yra nurodyta, kad sertifikatas galioja projektavimui, bet nėra nurodyta, kad galioja „Negyvenamojo statinio projektavimo paslaugoms“. Taip pat sertifikate nėra įvardinti Pirkimo dokumentų specialiųjų sąlygų 4 priedo „Kvalifikacijos reikalavimai tiekėjams“ „Vadybos sistemų standartų reikalavimai“ 1 punkte nurodyti darbai.

Vadovaujantis Pirkimo dokumentų bendrųjų sąlygų 17.4 punktu, prašome Jūsų **iki 2024-02-23 (imtinai)** pateikti paaiškinimą dėl siūlomo tiekėjo specialisto kvalifikacijos atestavimo galiojimo sustabdymo ir dėl Verslo vadybos sertifikate ISO 14001:2015 nurodytos informacijos, t.y. ar sertifikatas galioja visoms Pirkimo dokumentų specialiųjų sąlygų 4 priedo „Kvalifikacijos reikalavimai tiekėjams“ „Vadybos sistemų standartų reikalavimai“ 1 punkte nurodytoms veikloms, t.y. negyvenamojo statinio projektavimo paslaugoms ir įvardintiems darbams.

Pagarbiai

Viešojo pirkimo komisija